钦定古今图书集成/明伦汇编/氏族典/第133卷 > 《廖用贤尚友录》 > 荀朗
## 钦定古今图书集成/明伦汇编/氏族典/第133卷 > 《廖用贤尚友录》 > 荀朗

按《陈书荀朗传》，“朗字深明，颍川颍阴人。少慷慨，有将
帅大略，起家梁庐陵王行参军。侯景之乱，朗招率徒
旅，据巢湖间，无所属。台城陷后，简文帝密诏授朗云
麾将军、豫州刺史，令讨景。景使仪同宋子仙、任约等
频往征之，朗据山立砦自守，子仙不能克。时京师大
饥，百姓皆于江外就食，朗更招致部曲，解衣推食，以”
相赈赡，众至数万人。侯景平后，又别破齐将郭元建
于踟蹰山。梁承圣二年，率部曲万馀家济江入宣城。
梁元帝授朗持节、通直散骑常侍、安南将军、都督南
兖州诸军事、南兖州刺史。未行而荆州陷。高祖入辅，
齐遣萧轨、东方老等来寇，据石头城。朗自宣城来赴，
大破齐军。永定元年，赐爵兴宁县侯，邑二千户。高祖
崩，宣太后与舍人蔡景历秘不发丧。朗弟晓在都微
知之，乃谋率其家兵袭台。事觉，景历杀晓，仍系其兄
弟。世祖即位，并释之，因厚抚慰朗，令拒王琳。琳平，迁
使持节、安北将军、散骑常侍、都督霍晋合三州诸军
事、合州刺史。天嘉六年，卒，时年四十八。赠南豫州刺
史，谥曰壮。子法尚嗣。